CELEX: 32013D0272
Language: el
Date: 2013-05-22 00:00:00
Title: 2013/272/ΕΕ: Απόφαση του Ευρωπαϊκού Συμβουλίου, της 22ας Μαΐου 2013 , σχετικά με τον αριθμό των μελών της Ευρωπαϊκής Επιτροπής

18.6.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 165/98
            
         ΑΠΌΦΑΣΗ ΤΟΥ ΕΥΡΩΠΑΪΚΟΫ ΣΥΜΒΟΥΛΊΟΥ
   της 22ας Μαΐου 2013
   σχετικά με τον αριθμό των μελών της Ευρωπαϊκής Επιτροπής
   (2013/272/ΕΕ)
   ΤΟ ΕΥΡΩΠΑΪΚΟ ΣΥΜΒΟΥΛΙΟ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 17 παράγραφος 5,
   Εκτιμώντας τα ακόλουθα:
   
               (1)
            
            
               Έχοντας σημειώσει προσεκτικά τις ανησυχίες του ιρλανδικού λαού σχετικά με τη Συνθήκη της Λισαβόνας, το Ευρωπαϊκό Συμβούλιο συμφώνησε, κατά τη σύνοδό του στις 11-12 Δεκεμβρίου του 2008 και στις 18-19 Ιουνίου 2009, ότι, εφόσον τεθεί σε ισχύ η Συνθήκη της Λισαβόνας, θα πρέπει να αποφασισθεί, σύμφωνα με τις απαιτούμενες νομικές διαδικασίες, ότι η Επιτροπή θα εξακολουθήσει να απαρτίζεται από έναν υπήκοο κάθε κράτους μέλους.
            
         
               (2)
            
            
               Η απόφαση για τον αριθμό των μελών της Επιτροπής θα πρέπει να ληφθεί εγκαίρως και πριν από τον διορισμό της Επιτροπής που θα αναλάβει καθήκοντα την 1η Νοεμβρίου 2014.
            
         
               (3)
            
            
               Η εφαρμογή της παρούσας απόφασης θα πρέπει να αξιολογείται τακτικά,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η Επιτροπή απαρτίζεται από αριθμό μελών, συμπεριλαμβανομένου του προέδρου της και του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας, ίσο με τον αριθμό των κρατών μελών.
   Άρθρο 2
   Το Ευρωπαϊκό Συμβούλιο επανεξετάζει αυτή την απόφαση, η οποία αφορά τη λειτουργία της Επιτροπής, αρκετά ενωρίτερα είτε από τον διορισμό της πρώτης Επιτροπής μετά την ημερομηνία προσχώρησης του τριακοστού κράτους μέλους είτε από τον διορισμό της Επιτροπής που θα διαδεχθεί εκείνη που θα αναλάβει καθήκοντα την 1η Νοεμβρίου 2014, ανάλογα με το ποιος διορισμός θα προηγηθεί.
   Άρθρο 3
   Η παρούσα απόφαση αρχίζει να ισχύει από την επόμενη ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Νοεμβρίου 2014.
   
      Βρυξέλλες, 22 Μαΐου 2013.
      
         
            Για το Ευρωπαϊκό Συμβούλιο
         
         
            Ο Πρόεδρος
         
         H. VAN ROMPUY